Hladký, Pavol, poslanec NR SR (2011-03-24):
Ďakujem za slovo, pán predsedajúci. Vážený pán minister, vážené kolegyne, kolegovia, môj príspevok priamo nesúvisí s predkladanou novelou zákona, ale má veľký vplyv na samotné fungovanie rezortu ako takého. Ja by som chcel povedať pár slov o rozpočte ministerstva obrany, rezortu obrany a o kritickej finančnej situácii rezortu obrany. Všetci zainteresovaní so mnou budú určite súhlasiť, keď poviem, že rezort obrany je dlhodobo vo veľmi zlom stave. A prehlbovanie tohto stavu vážne ohrozuje riadne fungovanie ozbrojených síl Slovenskej republiky. Na dokreslenie tohto tvrdenia by som uviedol pár čísiel, nebudem vás zaťažovať mnohými údajmi, ale pár základných čísel. Za posledné dva roky klesol rozpočet tohto rezortu o viac ako 200 mil. eur, čo pri súčasnej výške rozpočtu zhruba 760 mil. eur je obrovská suma, o ktorú sa museli znížiť výdavky v tomto rezorte. Samozrejme, pracovníci ministerstva musia byť hospodárni, ktorí nejakým spôsobom sa prispôsobia tejto situácii. A jediným prispôsobením je znižovať stavy zamestnancov, znižovať stavy vojakov, civilných zamestnancov rezortu, redukovať výdavky na výcvik, škrtať investície alebo odkladať investície na neskoršie obdobie, redukovať nákupy výzbroje, výstroja, čo spôsobuje zastaranie techniky celého rezortu. Samozrejme, ďalšími negatívami sú spomaľovanie tempa dosahovania spôsobilosti, kde sme sa zaviazali našim partnerom v NATO. A v neposlednom rade, ako sme v poslednej dobe mali možno aj medializovaný prípad snahy pána ministra zrušiť zahraničnú misiu na Cypre, v podstate aj toto bol dôvod tej kritickej finančnej situácie rezortu. Čo ja považujem za veľmi negatívne a za závažný problém, je, že z návrhu východísk pri plánovaní rozpočtu verejnej správy ministerstva financií na roky 2012 až 2014 sa počíta ešte z nižším rozpočtom v týchto rokoch, ako je rozpočet na tento rok. Čiže toto, si myslím, je pre dlhodobé riadne fungovanie ozbrojených síl Slovenskej republiky, by som povedal, takmer likvidačný problém. Nemám vedomosť, že by iný rezort prišiel o takú významnú časť svojho rozpočtu za tak krátke obdobie. Zoberme si, že v priebehu troch rokov, od roku 2008, keď bol rozpočtovaný príjem ministerstva financií zo štátneho rozpočtu zhruba na úrovni 1 mld. eur, tak 250 mil. mínus v porovnaní s plánovaným rozpočtom roku 2011 je štvrtina rozpočtu, o ktorú sa znížili výdavky rezortu. V neposlednom rade by som chcel pripomenúť ešte jednu vec, ktorá sa týka našich záväzkov voči partnerom v Severoatlantickej aliancii. Zhodou okolností budúci týždeň uplynie 7 rokov od nášho vstupu do Severoatlantickej aliancie. A chcem pripomenúť cteným kolegom, že pred siedmimi rokmi pri prístupových rokovaniach sme ako Slovenská republika súhlasili s tým, že budeme vyčleňovať z rozpočtu 2 % hrubého domáceho produktu. Javí sa mi z dnešného pohľadu tento záväzok ako výsmech dobrým mravom. A pripomína mi to staré známe, keď vtáčka lapajú, pekne mu spievajú. Po vstupe jednoducho tento záväzok sme hodili za hlavu a riešime si veci, ktoré nás pália, a nedívame sa na záväzky, ktoré máme voči našim partnerom. Kritický stav v rezorte ministerstva obrany potvrdzujú aj závery obranných plánov Slovenskej republiky a ich finančného zabezpečenia hodnotiacim tímom Severoatlantickej aliancie. Jeho predstavitelia zdôraznili, že súčasný kritický stav predovšetkým v rozvoji ozbrojených síl sa najvýraznejšie prejavuje na úrovni ich modernizácie, na úrovni zastarávania techniky, podstatná časť bojovej a inej techniky je zastaraná, nespĺňa požadované parametre, postupne klesá jej prevádzkyschopnosť, čo v kombinácii so spomalenou úrovňou výcviku vojakov zásadne limituje schopnosť Slovenska plniť ciele požadovaných spôsobilostí v požadovaných termínoch. Podľa hodnotenia odborníkov NATO je hlavnú príčinu uvedeného stavu potrebné hľadať v dlhodobo poddimenzovanom obrannom rozpočte a v jeho nestabilite predvídateľnosti. V závere by som zacitoval z Ústavy Slovenskej republiky, kde sa v článku 25, myslím, odseku 1 hovorí: „Obrana Slovenskej republiky je povinnosťou a vecou cti občanov.“ Na to, aby sme v minimálnej požadovanej miere dokázali zabezpečiť obranyschopnosť Slovenska, na to, aby sme v minimálnej miere dokázali plniť naše záväzky voči partnerom v NATO a v Európskej únii, na to, aby sme dokázali prispieť k riešeniu krízových situácii doma aj v zahraničí, je potrebné nevyhnutne navýšiť rozpočet rezortu obrany v najbližších rokoch postupne minimálne na úroveň okolo 1,5 % HDP, čo v absolútnych číslach predstavuje sumu okolo 1,2 mld. až 1,3 mld. eur. Pevne verím, že rezort financií prehodnotí navrhovaný príspevok pre kapitolu ministerstva obrany, že nájde rezervy, resp. možnosti, aby došlo k navýšeniu rozpočtu rezortu obrany v najbližších rokoch do tej mieri, že nebude ohrozené jeho riadne fungovanie. Ďakujem pekne za pozornosť.